google/wiki40b huggingface dataset:
Κωνσταντίνος Κουφός

Η αρχή, οι PersonaS, η σόλο καριέρα

Το 2006 ξεκίνησε τις σπουδές του στην Ελληνοαμερικάνικη Ένωση Αθηνών και αφού πήρε το πτυχίο του, επέστρεψε στην Κέρκυρα όπου δούλεψε ερασιτεχνικά ως dj.
Μαζί με τον επί χρόνια φίλο του Αλέξανδρο Αυλωνίτη, δημιούργησαν το γκρουπ "PersonaS" και διασκεύαζαν κομμάτια στο YouTube ενώ άρχισαν σιγά σιγά να γίνονται γνωστοί στο ευρύ κοινό. 
Τον Απρίλιο του 2015 κράτησε το όνομα "PersonaS" και διασκεύασε στα ελληνικά την επιτυχία στα Βαλκάνια των Severina και Ministarke "Uno Momento", με τον τίτλο "Η πιο ωραία στην Ελλάδα". Το βίντεο κλιπ κυκλοφόρησε στις 17 Απριλίου 2015 και μέχρι σήμερα έχει συγκεντρώσει 52.000.000 προβολές στο Youtube ενώ θεωρείται το δημοφιλέστερο βίντεο κλιπ Έλληνα καλλιτέχνη με ελληνικό στίχο στο YouTube. 
Το τραγούδι ξεκίνησε να γίνεται viral τον Ιούλιο του 2015 ενώ μέσα σε διάστημα 2 μηνών (Ιούλιος - Σεπτέμβριος 2015) ξεπέρασε τις 10.000.000 προβολές, έχοντας παράλληλα πολλές επανεκτελέσεις, remix και παρωδίες στο YouTube. Δημοφιλείς καλλιτέχνες της ελληνικής δισκογραφίας πρόσθεσαν το τραγούδι στο πρόγραμμά τους, όπως η Πάολα.
Στις 31 Αυγούστου 2015 το τραγούδι κατέβηκε από το YouTube λόγω πνευματικών δικαιωμάτων. Αργότερα, σε τηλεοπτική του συνέντευξη στην εκπομπή The 2Night Show στον ΑΝΤ1 ο Κωνσταντίνος Κουφός παραδέχτηκε πως εκείνη την περίοδο δεν είχε πάρει την άδεια για τη διασκευή του τραγουδιού, κάτι που διευθετήθηκε λίγους μήνες μετά.
Το βίντεο κλιπ "Η πιο ωραία στην Ελλάδα" έγινε το δημοφιλέστερο βίντεο στο YouTube στην Ελλάδα για το 2015.

Οι συνεργασίες και η καλοκαιρινή περιοδεία

Τον Οκτώβριο του 2015 ο Κωνσταντίνος Κουφός ξεκίνησε να εμφανίζεται στο νυχτερινό κέντρο "Κέντρο Αθηνών" στο πλευρό του Νίκου Βέρτη και των VEGAS αποσπώντας ιδιαίτερα θετικές κριτικές ενώ ξεκινάει να παρουσιάζει το τραγούδι του "Η πιο ωραία στην Ελλάδα" στο ελληνικό κοινό, μέσα από μια σειρά τηλεοπτικών εμφανίσεων και συνεντεύξεων.
Στις 4 Φεβρουαρίου 2016 κυκλοφόρησε το δεύτερο τραγούδι του με τίτλο "Μετρώ Αντίστροφα (5,4,3,2,1)" σε μουσική και στίχους του ίδιου και έγινε γρήγορα δημοφιλές, έχοντας συγκεντρώσει μέχρι σήμερα 22.600.000 προβολές στο YouTube. Πρόκειται μάλιστα για την πρώτη κυκλοφορία του με το πραγματικό του όνομα, αφού όπως δήλωσε ο ίδιος το "PersonaS" δήλωνε απλά το group στο οποίο ήταν μέλος πριν ξεκινήσει τη solo καριέρα του.
Την περίοδο Μάιος - Ιουνίος 2016 εμφανίστηκε στο πλευρό του Σάκη Ρουβά στο Ακρωτήρι Club στην Αθήνα και το καλοκαίρι του 2016 πραγματοποίησε περιοδεία σε Ελλάδα, Κύπρο και Γερμανία μαζί με τον Κώστα Μηλιωτάκη. 
Στις 28 Ιουνίου 2016 τιμήθηκε με το βραβείο "Best New Artist" στα MAD Video Music Awards και εμφανίστηκε για πρώτη φορά στη σκηνή των βραβείων διασκευάζοντας το "Η πιο ωραία στην Ελλάδα" με την Κατερίνα Στικούδη. 
Τον Οκτώβριο του 2016 ο Κωνσταντίνος Κουφός εμφανίστηκε για δεύτερη συνεχόμενη χρονιά στο Κέντρο Αθηνών, αυτή τη φορά στο πλευρό του Σάκη Ρουβά και της Πάολα.    
Από το Σεπτέμβριο του 2017 εμφανίζεται στο Fantasia Live μαζί με τον Κωνσταντίνο Αργυρό και τους Otherview.
Μουράτ Γ΄

Η βασιλεία του

Γεννήθηκε στις 4 Ιουνίου 1546. Ήταν ο πρώτος γιος του Σουλτάνου Σελίμ Β΄ και της Νουρμπανού Σουλτάν, τον οποίο διαδέχτηκε το 1574. 
Η εξουσία του υποσκάφτηκε από επιρροές του χαρεμιού και συγκεκριμένα αρχικά της μητέρας του Νουρμπανού Σουλτάν και έπειτα της συζύγου του Σαφιγιέ Σουλτάν. Ο Μεγάλος Βεζίρης Μεχμέτ Σοκολού Πασάς, ο οποίος κατείχε το αξίωμα από την εποχή του πατέρα του, τον βοήθησε να κρατήσει την εξουσία, μέχρι που δολοφονήθηκε τον Οκτώβριο του 1579. 
Κατά τη διάρκεια της βασιλείας του μετέφερε δυο μεγάλα αλαβάστρινα δοχεία από την Πέργαμο και τα τοποθέτησε στο Ναό της Αγίας Σοφίας στην Κωνσταντινούπολη. Η βασιλεία του σημαδεύτηκε επίσης από εκτεταμένους πολέμους με το Ιράν και την Αυστρία, καθώς και από οικονομική και θεσμική παρακμή της Οθωμανικής Αυτοκρατορίας.
Κούροβ

Ιστορία

Μεταξύ 1431 και 1442 το χωριό απέκτησε δικαιώματα πόλης σύμφωνα με τον Νόμο του Μαγδεμβούργου. Σαν ιδιωτική πόλη ήταν το κέντρο εμπορίου τροφίμων για τις γύρω περιοχές. Επίσης στο  Κούροβ υπήρχαν διάφορες εταιρίες επεξεργασίας γούνας και δέρματος. Τον 16ο αιώνα ήταν κέντρο του Καλβινισμού καθώς  πολλοί υποστηρικτές του εγκαταστάθηκαν εκεί. Σταδιακά, μέχρι το 1660, οι περισσότεροι κάτοικοι άλλαξαν το θρήσκευμά τους με τον Αρειανισμό.
Το 1670 η πόλη χτυπήθηκε από την πανούκλα και έχασε την υποστήριξη του κράτους αλλά την κέρδισε πολύ σύντομα πάλι. Από τότε μοιράστηκε την ιστορία όλης της ευρύτερης περιοχής. Μετά τους διαχωρισμούς της Πολωνίας το 1795 προσαρτήθηκε στην Αυστρία. Το 1809 έγινε μέρος του Δουκάτου της Βαρσοβίας, για να γίνει μέρος του Βασιλείου της Πολωνίας το 1815.
Κατά την Εξέγερση του Νοέμβρη, έλαβε χώρα μια μικρή μάχη τον Φεβρουάριο του 1831, με πολωνικές δυνάμεις υπό τον στρατηγό Józef Dwernicki όπου νίκησε τις ρωσικές μονάδες. Μετά την Εξέγερση του Γενάρη το 1870, η πόλη έχασε την υποστήριξη του κράτους, την οποία δεν την κέρδισε ποτέ ξανά. Από το 1918 ανήκει και πάλι στην Πολωνία.
Η πόλη βομβαρδίστηκε βαριά από τη γερμανική αεροπορία (Luftwaffe) στις 9 Σεπτεμβρίου 1939, όταν ξέσπασε ο δεύτερος παγκόσμιος πόλεμος. Ανάμεσα στους στόχους που καταστράφηκαν ήταν ένα πολιτικό νοσοκομείο σηματοδοτημένο με κόκκινους σταυρούς, με πολλά θύματα. Κατά τη διάρκεια του πολέμου, η Γερμανία εγκατέστησε στη πόλη δύο στρατόπεδα συγκεντρώσεως.  Το 1942 ιδρύθηκε επίσης ένα μικρό γκέτο αλλά η πλειοψηφία των πολωνών που φυλακίστηκαν κατάφερε να δραπετεύσει και να καταφύγει στα γειτονικά δάση όπου κατατάχθηκε στον ελεύθερο πολωνικό στρατό (Armia Krajowa).
Ανάμεσα στα σημαντικά τουριστικά αξιοθέατα είναι μια αναγεννησιακή εκκλησία που αναστηλώθηκε το 1692. Η εκκλησία στεγάζει γλυπτά του Santi Gucci (1587) και τον τάφο της οικογένειας Ζμπάσκι (Zbąski). Επίσης το Κούροβ είναι ο τόπος γέννησης του στρατηγού Βόιτσεχ Γιαρουζέλσκι.
Σπήλαιο Αρκουδιώτισσας

Η Αρκουδιώτισσα είναι σπηλιά στο δήμο Ακρωτηρίου στο ελληνικό νησί της Κρήτης. Από την Μονή Γουβερνέτου, η διαδρομή προς το σπήλαιο είναι προσβάσιμη μόνο με τα πόδια. Το σπήλαιο Αρκουδιώτισσα είναι γνωστό για το σταλαγμίτη που μοιάζει με αρκούδα. Αυτή η σπηλιά πιστεύεται ότι έχει χρησιμοποιηθεί για λατρευτικούς σκοπούς από την αρχαιότητα (όπως υπάρχουν στοιχεία για λατρείες της Αρτέμιδος και του Απόλλωνα), αλλά ήταν αφιερωμένη στην μορφή της Αρκουδιώτισσας Παναγίας κατά τη διάρκεια της Χριστιανικής εποχής. Στις σπηλιές της περιοχής ζούσαν και ασκητές.
Περαιτέρω κατά μήκος της διαδρομής, μετά από μια κάθοδο 140 μέτρων, βρίσκεται το Καθολικό (μοναστική εκκλησία), το τρίτο μοναστήρι, το οποίο σήμερα έχει εγκαταλειφθεί. Πιστεύεται ότι χρονολογείται από τον 5ο ή 6ο αιώνα και ιδρύθηκε από τον άγιο Ιωάννη τον Ερημίτη.
Μάκης Χριστοδουλόπουλος

Βιογραφία

Γεννήθηκε στις 16 Φεβρουαρίου του 1948 στην Αμαλιάδα. Έμαθε από μικρός να παίζει κιθάρα και κλαρίνο και άρχισε να τραγουδάει. Ποτέ δεν έκρυψε την τσιγγάνικη καταγωγή του, ούτε και ντράπηκε να δηλώσει ότι είναι τσιγγάνος. Ξεκίνησε τραγουδώντας δημοτικά τραγούδια σε κέντρα και πανηγύρια, όπου τον ανακάλυψε ο Βασίλης Σαλέας και τον πήρε μαζί του. Μαζί δημιούργησαν αρκετό υλικό. Το 1984 ο καλλιτέχνης συνεργάστηκε με τον Διονύση Σαββόπουλο στα «Στέφανα» και «Πληγωμένο χελιδόνι».
Ο Χριστοδουλόπουλος έχει τραγουδήσει τραγούδια του Απόστολου Καλδάρα, Βασίλη Σαλέα, Γιάννη Πάριου, Στέλιου Περπινιάδη, Τάκη Σούκα, Θεόδωρο Καμπουρίδη όπως και έχει γράψει τραγούδια για τη Γλυκερία, Νίκο Παπάζογλου, Βασίλη Μαργαρίτη μεταξύ άλλων. Από τις μεγαλύτερες επιτυχίες του ήταν τα τραγούδια «Παντρεμένοι κι οι δυο» και «Μελαχρινάκι».
Μητροπολίτης Λευκάδος και Ιθάκης Θεόφιλος Μανωλάτος

Βιογραφικά Στοιχεία

Ο Μητροπολίτης Θεόφιλος (κατά κόσμο Κωνσταντίνος), γεννήθηκε στις 13-8 1963 στην Λευκάδα. Είναι Πτυχιούχος της Ανωτέρας Εκκλησιαστικής Σχολής Αθηνών και της Θεολογικής Σχολής του Πανεπιστημίου Αθηνών. 
Χειροτονήθηκε Διάκονος το 1991 και Πρεσβύτερος το 1992. Από το 1992 μέχρι και την εκλογή του διακόνησε ως Προϊστάμενος στον Ιερό Ναόν Αγίων Κωνσταντίνου και Ελένης Μοσχάτου. 
Προσέφερε σε διαφόρους τομείς του πνευματικού, κοινωνικού, φιλανθρωπικού και ποιμαντικού έργου της Ιεράς Αρχιεπισκοπής Αθηνών. 
Διετέλεσε από το 1993 Αρχειοφύλαξ της Ιεράς Συνόδου της Εκκλησίας της Ελλάδος και από το 2002 Ηγουμενοσύμβουλος της Ιεράς Μονής Ασωμάτων Πετράκη. 
Μητροπολίτης Λευκάδος και Ιθάκης εξελέγη στις 24η Ιουνίου 2008 και εν συνεχεία χειροτονήθηκε Επίσκοπος στις 27 Ιουνίου 2008. Η ενθρόνιση του Μητροπολίτη Λευκάδος και Ιθάκης στην πόλη της Λευκάδος πραγματοποιήθηκε το Σάββατο 2 Αυγούστου 2008.
Χαρασό Ηρακλείου

Ονομασία

Η ονομασία σύμφωνα με τον Ξανθουδίδη προέρχεται από το σλαβικό χαρασό, λέξη που σημαίνει καλός, ευχάριστος (αναφορά στους Σλάβους μισθοφόρους του Νικηφόρου Φωκά). Επίσης, άλλοι (Στυλιανός Αλεξίου) αναφέρουν ότι πιθανότατα να πρόκειται για προελληνικό τοπωνύμιο και ότι η σωστή γραφή είναι Χαρασός. Εξάλλου, με βάση τις ενετικές απογραφές, το όνομα θα μπορούσε να είναι ανδρωνυμικό, από τον οφειλέτη Zorzi Caraso ή επειδή έτσι ονομαζόταν ο πρώτος οικιστής.

Απογραφές

Ο οικισμός αναφέρεται στην επαρχία Πεδιάδας από τον Καστροφύλακα με την ονομασία Carasso (με δύο σ) και με 60 κατοίκους το 1583 και από τον Μπασιλικάτα το 1630. Με το όνομα Vorù βρίσκουμε στην ίδια απογραφή (Κ 95) του 1583 το Βορίτσι, με 42 κατοίκους. Το 1671 βρίσκουμε το Χαρασό στην οθωμανική απογραφή με 37 χαράτσα και το Βορού με 18 χαράτσα. Το Βορίτσι δεν αναφέρεται με το όνομα αυτό σε καμία απογραφή. Το χωριό αυτό έγινε γνωστό από τον Βορειανό Μοιράρη, Γεώργιο Κωνσταντουλάκη, ο οποίος απέκτησε φήμη στην Κεντρική και στην Ανατολική Κρήτη ως θεραπευτής. Έζησε μέχρι τις πρώτες δεκαετίες του 20ού αιώνα.
The Hidden Wiki

Deleted by WaterBird

Υπόβαθρο

Ως ανώνυμη υπηρεσία, το Hidden Wiki λειτουργεί χρησιμοποιώντας .onion domain και η πρόσβαση σε αυτό γίνεται αποκλειστικά με χρήση του δικτύου Tor. Η ιστοσελίδα αυτή παρέχει πολλούς συνδέσμους σε μορφή wiki σε άλλες κρυφές υπηρεσίες (ιστοσελίδες .onion) αλλά και σε ιστοσελίδες του παγκόσμιου ιστού (ιστοσελίδες στις οποίες μπορείς να αποκτήσεις πρόσβαση μέσω ενός κανονικού περιηγητή διαδικτύου). Περιλαμβάνει συνδέσμους προς ιστοσελίδες παιδικής πορνογραφίας, σε ιστοσελίδες που πουλάνε ναρκωτικές ουσίες και άλλα απαγορευμένα είδη, όπως ήταν το Silk Road.Βέβαια εκτός από αυτά μπορεί κανείς να βρει ενημερωτικές σελίδες , βιβλιοθήκες για online βιβλία και άλλα είδη περιεχομένου.
Θεωρείται ότι είναι μια από τις βασικές σελίδες που κάποιος μπορεί να χρησιμοποιήσει για να αρχίσει τη περιήγηση στο λεγόμενο βαθύ μέρος του διαδικτύου.

2011 Επιχείρηση κατά της παιδικής πορνογραφίας από τους Anonymous

Τον Οκτώβριο του 2011, η ομάδα ακτιβιστών Hacker Anonymous ξεκίνησαν μια επιχείρηση, σε μια προσπάθεια να αποτρέψουν τις δραστηριότητες που αφορούσαν την παιδική πορνογραφία και γίνονταν μέσω του δικτύου Tor χρησιμοποιώντας ανώνυμες υπηρεσίες. Οι Anonymous δημοσίευσαν σε ένα σύνδεσμο pastebin τα ονόματα 1,589 χρηστών της Lolita City, μιας ιστοσελίδας που περιέχει υλικό παιδικής πορνογραφίας και μπορείς να μπεις χρησιμοποιώντας το δίκτυο Tor. Οι Anonymous ανέφεραν ότι είχαν βρει την ιστοσελίδα μέσω του Hidden Wiki, και ότι περιείχε πάνω από 100 gigabytes παιδικού πορνογραφικού υλικού. Η Lolita City απενεργοποιήθηκε για ένα μικρό χρονικό διάστημα μέσω επίθεσης DoS από τους Anonymous.
Μεσιέ 5

Ιστορικό

Το Μεσιέ 5 ανακαλύφθηκε από τον Γκότφρηντ Κιρχ το 1702, καθώς παρατηρούσε έναν κομήτη. Ο Σαρλ Μεσιέ το ανεκάλυψε ανεξάρτητα τον Μάιο του 1764. Ο Ουίλιαμ Χέρσελ ήταν ο πρώτος που μπόρεσε να το αναλύσει σε αστέρες το 1791. Ανέφερε ότι ο πυρήνας είναι πολύ πυκνός και δεν μπορούσε να τον αναλύσει.

Χαρακτηριστικά

Το Μεσιέ 5 έχει διάμετρο περίπου 165 έτη φωτός, δηλαδή είναι ένα από τα μεγαλύτερα σφαιρωτά σμήνη, και αποτελείται από εκατό ως πεντακόσιες χιλιάδες αστέρες. Η βαρυτική σφαίρα επιρροής του πέρα από την οποία τα άστρα απομακρύνονται από το σμήνος έχει διάμετρο περίπου 400 έτη φωτός. Έχει ηλικία περίπου 13 δισεκατομμύρια έτη, άρα είναι ένα από τα αρχαιότερα σμήνη στο Γαλαξία. Έχει ένα χαρακτηριστικό επιμηκυμένο σχήμα. Κάποιοι παρατηρητές λένε ότι μοιάζει με αράχνη. Έχει ένα συμπιεσμένο πυρήνα με διάμετρο περίπου 6 έτη φωτός και η μισή μάζα του είναι συγκεντρωμένη σε μία σφαίρα με διάμετρο περίπου 15 έτη φωτός.

Αξιοπρόσεκτα μέλη

Στο Μεσιέ 5 έχουν εντοπιστεί τουλάχιστον 105 μεταβλητοί αστέρες, εκ’ των οποίων 97 είναι παλλόμενοι μεταβλητοί τύπου RR Lyrae. Ο λαμπρότερος και ευκολότερος να παρατηρηθεί μεταβλητός έχει φαινόμενο μέγεθος που διαφέρει μεταξύ 10,6 και 12,1 και περίοδο 26,5 μέρες.
Επιπλέον, ένας νάνος καινοφανής αστέρας (νόβα) έχει παρατηρηθεί στο Μ5. Δύο ακόμη νόβα έχουν παρατηρηθεί στο Μεσιέ 30 και NGC 6712.
Προβλεπτική κατανομή πιθανότητας

Στον κλάδο της Στατιστικής, και συγκεκριμένα στην Μπεϋζιανή προσέγγιση της Στατιστικής, η κατανομή των μελλοντικών παρατηρήσεων καλείται προβλεπτική κατανομή πιθανότητας. Η προβλεπτική κατανομή πιθανότητας λαμβάνει διαφορετική μορφή ανάλογα με το αν έχουμε συλλέξει παρατηρήσεις της υπό πρόβλεψη μεταβλητής, σε κάθε περίπτωση όμως είναι η μέση τιμή της πιθανοφάνειας ως προς την κατανομή των παραμέτρων. Η εν λόγω κατανομή αποδεικνύεται χρήσιμη τόσο για την πρόβλεψη μελλοντικών παρατηρήσεων, όσο και για την δημιουργία διαγνωστικών ελέγχων για την προσαρμογή και τις παραδοχές του μοντέλου.

Πρότερη και ύστερη προβλεπτική κατανομή πιθανότητας

Όταν δεν έχουμε συλλέξει ακόμα παρατηρήσεις, η προβλεπτική κατανομή είναι η μέση τιμή της πιθανοφάνειας ως προς την πρότερη κατανομή των παραμέτρων 
 και καλείται πρότερη προβλεπτική κατανομή πιθανότητας. Μόλις τα δεδομένα είναι διαθέσιμα, η κατανομή των παραμέτρων είναι πλέον η ύστερη κατανομή . Κάνοντας χρήση αυτής της κατανομής για τις παραμέτρους , η προβλεπτική κατανομή είναι η 
και καλείται ύστερη προβλεπτική κατανομή.

Χρήση της ύστερης προβλεπτικής κατανομής

Μέσα από την προσομοίωση τιμών από την ύστερη προβλεπτική κατανομή μπορούμε να παράξουμε προβλέψεις για τις μελλοντικές παρατηρήσεις. Η ύστερη προβλεπτική κατανομή μπορεί επίσης να χρησιμοποιηθεί για την ανίχνευση απροσδόκητων/ακραίων τιμών. Επίσης, με τη βοήθεια της ύστερης προβλεπτικής κατανομής μπορούμε να δημιουργήσουμε τους λεγόμενους ύστερους προβλεπτικούς διαγνωστικούς ελέγχους. Οι έλεγχοι αυτοί μπορεί να σχετίζονται με την ποιότητα προσαρμογής του Μπεϋζιανού Στατιστικού μοντέλου ή τις παραδοχές του (π.χ. Επιλογή μεσόκυρτης πρότερης κατανομής).

Υπολογισμός της ύστερης προβλεπτικής κατανομής

Στην Μπεϋζιανή Στατιστική υπάρχουν δύο σκοπιές για τον υπολογισμό ύστερων κατανομών, είτε αναλυτικά με την μέθοδο Laplace, είτε προσομοιώνοντας τιμές από την κατανομή με την μέθοδο MCMC. Η πρώτη κάνει χρήση του αναπτύγματος Taylor. Η τελευταία, της οποίας το μαθηματικό υπόβαθρο ξεφεύγει του λήμματος, χρησιμοποιεί εξειδικευμένα πακέτα λογισμικών για να γεννήσει τιμές από την ύστερη προβλεπτική κατανομή (π.χ. OpenBUGS, JAGS, STAN).
Μιμή Ντενίση

Βιογραφία

Αποφοίτησε από  το Αμερικανικό Κολέγιο της Αγίας Παρασκευής, το Τμήμα Νεοελληνικών και Βυζαντινών Σπουδών της Φιλοσοφικής Σχολής Αθηνών και τη Δραματική Σχολή του Γιώργου Θεοδοσιάδη. Μεταφράζει από 4 γλώσσες: αγγλικά, γαλλικά, ιταλικά, γερμανικά. Έχει μεταφράσει και διασκευάζει πάνω από 80 θεατρικά έργα, νουβέλες και μυθιστορήματα.  
Έχει γράψει 4 ιστορικά έργα τη «Θεοδώρα», «Εγώ η Λασκαρίνα», «Η Πηνελόπη Δέλτα συναντάει το Μάγκα» και «Σμύρνη μου αγαπημένη»  που παίχτηκαν για πολλές sold out σεζόν. Είναι τακτικό μέλος της ΕΕΘΣ.
Έχει διευθύνει τα αθηναϊκά θέατρα  «Αθηνά», «Βρεττάνια», «Ακροπόλ», «Ιλίσια-Ντενίση» και «Ιλίσια-Βολανάκης» 
 
Το 2004 ίδρυσε τη δικιά της Δραματική Σχολή, «Κεντρική Σκηνή», όπου έχει συνεργαστεί με μεγάλα ελληνικά και διεθνή ονόματα του χώρου της υποκριτικής: Ολυμπία Δουκάκη, Μάρτιν Σέρμαν, Σοτιγκί Κουγιατέ,  Δημήτρη Καταλειφό, Πέτρο Φιλιππίδη, Γιώτα Φέστα, Έφη Μουρίκη, Μιχάλη Μητρούση, Περικλή Μουστάκη κ.ά.

Καριέρα

Έχει συνεργασθεί με τους μεγαλύτερους Έλληνες σκηνοθέτες όπως τον Μίνω Βολανάκη, τον Αντρέα Βουτσινά, τον Γιάννη Κακλέα, τον Κώστα Τσιάνο και άλλους, και με τους καλύτερους Έλληνες σκηνογράφους όπως οι Γιώργος Πάτσας, Διονύσης Φωτόπουλος, Μανόλης Παντελιδάκης, Δήμου, Ζιάκας, Πετρόπουλος, Χαρατσίδης και επίσης έχει συνεργασθεί με πολλούς σημαντικούς διεθνείς καλλιτέχνες, όπως οι: Ρότζερ Ουίλιαμς, Τζίλιαν Γκρέγκορυ, Πήτερ Μάμφορντ, Φωτεινή Δήμου, Σοτιγκί Κουγιατέ κ.α.
Στην τηλεόραση έκανε το ντεμπούτο της με την τηλεοπτική σειρά «Γιούγκερμαν» του Μ. Καραγάτση πλάι στον Αλέκο Αλεξανδράκη σε σκηνοθεσία Βασίλη Γεωργιάδη. Από τότε έχει συμπρωταγωνιστήσει σε αξιόλογες τηλεοπτικές σειρές όπως «Ο Συμβολαιογράφος», «Αστροφεγγιά», «Το ταξίδι»,«Ετυμηγορία», «Άθλιοι των Αθηνών», «Ο θάνατος του Τιμοθέου Κώνστα», «Οι φρουροί της Αχαΐας», «Το τέλος της μοναξιάς»,  «7 Θανάσιμες Πεθερές» κ.ά.

Διακρίσεις

Το 2009 τιμήθηκε από τη Γαλλική Κυβέρνηση για τη συνολική προσφορά της στην Τέχνη και τα Γράμματα με μία από τις μεγαλύτερες ευρωπαϊκές  διακρίσεις, τον τίτλο  του Ιππότη της Λεγεώνας της Τιμής.
Κοιλάδα του Αμαρίου

Η Κοιλάδα του Αμαρίου είναι εύφορη κοιλάδα στους πρόποδες του Ψηλορείτη και του Όρους Κέντρος στην Κρήτη. Η κοιλάδα ήταν γνωστή ως κέντρο αντίστασης στους Γερμανούς κατά την διάρκεια της Μάχης της Κρήτης και της γερμανικής κατοχής. Μετά την απαγωγή του Στρατηγού Χάινριχ Κράιπε, οι Γερμανοί κατέστρεψαν αρκετά χωριά στην περιοχή, σκοτώνοντας πολλούς από τους κατοίκους.

Προϊστορία

Η αρχαία πόλη της Φαιστού επεκτάθηκε με δορυφορική ανάπτυξη στην Κοιλάδα του Αμαρίου στα τέλη της Εποχής του Χαλκού, με την ίδρυση οικισμού στο Μοναστηράκι.
Σχέσεις Ελλάδας-Λετονίας

Ιστορία

Η Ελλάδα αναγνώρισε το κράτος της Λετονίας στις 23 Μαΐου 1922. Οι σχέσεις μεταξύ των δύο χωρών διαταράχθηκαν από τον Δεύτερο Παγκόσμιο Πόλεμο, ο οποίος είδε τη Λετονία να καταλαμβάνεται εν συντομία από τη Γερμανία και στη συνέχεια για μεγαλύτερο χρονικό διάστημα από τους Σοβιετικούς. Η επιστροφή της Λετονίας στην ανεξαρτησία αναγνωρίστηκε από την Ελλάδα στις 27 Αυγούστου 1991, ακολουθούμενη από την αποκατάσταση των διπλωματικών σχέσεων στις 2 Σεπτεμβρίου 1991. Η Ελλάδα ποτέ δεν αναγνώρισε επίσημα την προσάρτηση των χωρών της Βαλτικής από την πρώην Σοβιετική Ένωση.

Εμπορικές συναλλαγές

Οι εξαγωγές της Ελλάδας στη Λετονία το 2006 περιελάμβαναν: χημικά προϊόντα (19,2% των συνολικών εξαγωγών), επεξεργασμένα τρόφιμα (18,7%), μέταλλα (18,7%), είδη ένδυσης (13,5%) και νωπά οπωροκηπευτικά (8,2%). Οι εισαγωγές από τη Λετονία το 2006 περιελάμβαναν: ξυλεία (42% των συνολικών εισαγωγών), ορυκτά (17,3%) και είδη ένδυσης (13,8%). Η Ελλάδα έχει εμπορικό πλεόνασμα με τη Λετονία.
Ρητίνη σιλικόνης

Μικροβιακή επιδείνωση

Τα φύκη Stichococcus bacillaris και συγκεκριμένα είδη μυκήτων παρατηρήθηκε ότι αποικίζουν ρητίνες σιλικόνης που χρησιμοποιούνται σε αρχαιολογικές τοποθεσίες.
Είναι ένας... τρελλός τρελλός Βέγγος

Πλοκή

Η ταινία ξεκινά στον ορφανοτροφείο που ζει ο Θανάσης, ο οποίος τραγουδά για τελευταία φορά το τραγούδι των ορφανών με τα υπόλοιπα παιδιά, καθώς θα έφευγε από εκεί. Κατόπιν δείχνει μερικές στιγμές από τη ζωή του Θανάση μετά το ορφανοτροφείο και τις δουλειές που έκανε για να ζήσει, μεταξύ αυτών και μπαρμπέρης. Αργότερα, αφού εντάχθηκε στον στρατό συνέχισε εκεί να κάνει τον μπαρμπέρη στους φαντάρους. Αυτό όμως είχε ως αποτέλεσμα τον Θανάση να μάθει την τέχνη και να ανοίξει δικό του κουρείο. Όταν έρχεται ένα πελάτης, συζητάνε ότι ψάχνει ακόμα και τώρα τον πατέρα του και πως έχει προσλάβει και ντετέκτιβ για αυτήν την υπόθεση. Αργότερα, η ταινία μας δείχνει τον δεσμό που δημιούργησε με τη γειτόνισσα του την Κατίνα, την οποία θα τη ζητήσει και σε γάμο. Τη μέρα που πήγε, λοιπόν, να τη ζητήσει η μητέρα της Κατίνας του διάβασε το φλιτζάνι και του είπε πως θα συναντήσει έναν συγγενή που ψάχνει από καιρό. Ο Θανάσης ταράχτηκε.
Κατόπιν η ταινία περνά στο δεύτερο μέρος, όπου ο ντετέκτιβ ανακοινώνει στον Θανάση ότι βρήκε τον πατέρα του. Ο Θανάσης έπαθε σοκ. Παρόλα αυτά, τον πήρε ο πατέρας του και τον πήγε στο σπίτι. Εκεί του γνωρίζει την υπηρεσία του σπιτιού και του δείχνει και τους προγόνους τους. Καθότι ο πατέρας του ήταν πολύ πλούσιος, αργότερα του έραψε και μερικά καλά κουστούμια, ενώ του μάθαινε και τρόπους. Επίσης αναφέρει στον πατέρα του τον λόγο που έδωσε στη μητέρα της Κατίνας, την οποία είχε καιρό να δει πλέον. Μετά από όλα αυτά για την καινούρια του ζωή, η υπηρεσία άρχισε να του στήνει διάφορες καταστάσεις, οι οποίες θα τον έβγαζαν τρελό μπροστά στον πατέρα του, ο οποίος δεν είχε άλλους κληρονόμους, παρά μόνο τον Θανάση και τα άτομα της υπηρεσίας του. Έτσι ο Θανάσης θα πάει στον ψυχίατρο. Παρόλα αυτά, ο Θανάσης έδειχνε πολύ επηρεασμένος από ό,τι του έκανε το υπηρετικό προσωπικό. Ο ψυχίατρος πρότεινε για θεραπεία του Θανάση να κάνει μακρινούς και ήσυχους περιπάτους, αλλά το προσωπικό τον πήγε σε θορυβώδη μέρη ως επί το πλείστον. Η κατάστασή του επιδεινώθηκε. Και παραλίγο να τον κλείσουν στο ψυχιατρείο, και πάνω που πήγε να δραπετεύσει, τελειώνει το δεύτερο μέρος.
Το τρίτο μέρος ξεκινάει μες στο κουρείο, με τον Θανάση να φωνάζει πατέρα, πατέρα σε ένα καλόγερο. Εκεί έρχεται η Κατίνα να του εξηγήσει ότι ήταν απλά ένα όνειρο (και τίποτε άλλο) και να του αναγγείλει τον ερχομό του Θείου της από την Αυστραλία. Ο Θανάσης περνάει ένα δεύτερο σοκ, γιατί ο θείος ήταν ο ίδιος που είχε ονειρευτεί σαν πατέρα του στο όνειρό του. Αυτό, μετά, εξηγήθηκε, καθώς πριν κοιμηθεί είχε δει στο σπίτι της Κατίνας μία φωτοραφία του θείου. Η ταινία τελειώνει με τον γάμο του Θανάση και της Κατίνας και με έναν διάλογο που έχει με τους θεατές, την πρώτη νύχτα του γάμου του, στον οποίον τους απαγορεύει να δουν παραπάνω, καθώς το έργο θα γίνει ακατάλληλο.

Πληροφορίες και εισπράξεις

Η ταινία προβλήθηκε στις αίθουσες των κινηματογράφων τη σεζόν 1965-66 και έκοψε 446.168 εισιτήρια, καταλαμβάνοντας δε και την 7η θέση από τις 101 ταινίες εκείνης της σεζόν.
Στις 30 Ιανουαρίου 2003, η ταινία κυκλοφόρησε και στη μορφή DVD.
Μανάγουλη Φωκίδας

Αθλητισμός

Ο Α.Ο. Δωρικός είναι αθλητικός σύλλογος της Φωκίδας, με έδρα το χωριό Μανάγουλη της επαρχίας Δωρίδας.
Η μεγαλύτερη διάκριση στην ιστορία του είναι η κατάκτηση του πρωταθλήματος της Α΄Κατηγορίας Ε.Π.Σ. Φωκίδας και η συμμετοχή του στο Ειδικό πρωτάθλημα της Ε.Π.Ο. για την άνοδο στη Δ΄Εθνική κατηγορία, την περίοδο 1998-99, με προπονητή το Νόνι Λίμα. 
Το 2010, και ενώ Πρόεδρος και Αντιπρόεδρος στο Διοικητικό Συμβούλιο ήταν δύο αδέλφια από τη Μανάγουλη, ο Ανδρέας και Βασίλης Νίτσος, ο Δωρικός αναδείχθηκε για 2η φορά στα χρονικά πρωταθλητής Φωκίδας, αλλά δεν δήλωσε συμμετοχή στο Περιφερειακό Πρωτάθλημα, λόγω οικονομικών κυρίως προβλημάτων.
Για τις επόμενες δύο ποδοσφαιρικές περιόδους 2010-2011 και 2011-2012 το σωματείο παρέμεινε ανενεργό. Το 2012 έχοντας στο τιμόνι πάλι τα δύο αδέρφια Ανδρέα και Βασίλη Νίτσο, δηλώνει συμμετοχή στο Β' τοπικό Πρωτάθλημα της Ε.Π.Σ. Φωκίδας, όπου βγαίνει και πρωταθλητής, και παίρνει την άνοδο στο Α' τοπικό. Το σωματείο έχει πλέον μετονομαστεί σε Α.Ο. ΔΩΡΙΕΙΣ διατηρώντας την έδρα του καθώς και την Δωρική περικεφαλαία που υπήρχε στο σήμα του μπροστά από μια ασπίδα και ένα ξίφος, πλαισιωμένη με δάφνες. Στις 18 Φεβρουαρίου του 2015 η ομάδα αναδείχθηκε Κυπελλούχος Φωκίδας, επικρατώντας στον Τελικό του γηπέδου της Άμφισσας με σκορ 1-0 του Αστέρα Ιτέας.
Χρωματικό σφάλμα

Αξονικό χρωματικό σφάλμα

Το αξονικό χρωματικό σφάλμα αναφέρεται στην αδυναμία ενός φακού να εστιάσει τα διαφορετικά χρώματα στο ίδιο σημείο. Τα διαφορετικά χρώματα εστιάζονται σε θέσεις μετατοπισμένες στην διαμήκη κατεύθυνση.

Πλευρικό χρωματικό σφάλμα

Το πλευρικό χρωματικό σφάλμα αναφέρεται στην εγκάρσια χρωματική παρέκκλιση. Στο κέντρο της διαμήκης κατεύθυνσης είναι μηδενικό και αυξάνεται προς τις πλευρές.

Ελαχιστοποίηση του Χρωματικού σφάλματος

Ελαχιστοποίηση του χρωματικού σφάλματος μπορεί να γίνει με την αύξηση της εστιακής απόστασης του φακού όπου αυτό είναι εφικτό. Μια δεύτερη μεθοδολογία είναι ο συνδυασμός δύο στοιχείων διαφορετικού δείκτη διάθλασης. Φακοί των οποίων το χρωματικό σφάλμα έχει διορθωθεί ονομάζονται αχρωματικοί φακοί.